Verbruikersake: Wanneer ’n skuldinvorderaar aan jou deur klop(Foto: pixabay) Die Covid-19 pandemie het nie net ons lewens deurmekaar kom krap nie, maar ook verwoesting gesaai in verbruikers se geldsake, met baie verbruikers wat nie hul skuld kan betaal nie weens afleggings of verminderde salarisse. Kredietverskaffers begin nou die skroewe aandraai, maar verbruikers weet maar min van die proses van skuldinvordering en wat hul regte is. Ina Opperman verduidelik wat jou regte as verbruiker is en wat die invorderaar se regte is. Skuldinvordering word gereguleer deur die Wet op Skuldinvordering. Prokureurs of hul agente en geregistreerde skuldinvorderaars mag skuld invorder namens ’n kredietverskaffer. Hulle mag die bedrag wat jy skuld, saam met rente, soos deur die Wet voorgeskryf en administrasie- en invorderingstariewe vra. Eiendomsbestuurders kan ook skuldinvorderaars wees wanneer hulle agterstallige huur invorder. Net geregistreerde skuldinvorderaars mag ’n tarief hef om skuld in te vorder. Skuldinvorderaars moet geregistreer wees by die Raad vir Skuldinvorderaars, wat die gedrag van skuldinvorderaars monitor om te verseker dat hul optrede voldoen aan die raad se gedragskode. Jy kan ook by die raad aanklop om seker te maak ’n skuldinvorderaar is wel geregistreer. Dit is ’n strafbare oortreding om skuld in te vorder sonder om geregistreer te wees. Skuldinvorderaars mag skuld invorder deur middel van pos, telefoonoproepe of persoonlik. Hulle mag dokumente by jou aflewer en kan ook vra dat jy ’n skulderkenning teken. Jy kan ’n skuldinvorderaar vra vir bewys van registrasie by die Raad. Volgens die raad se gedragskode mag skuldinvorderaars nie: Jy het die volgende regte wanneer jy deur ’n skuldinvorderaar genader word: Skuldinvorderaars mag jou kontak om skuld te betaal en hulle het die reg om die voorgeskrewe tariewe te hef. Die heel beste manier om skuldinvorderaars te vermy is om jou skuld gereeld en betyds te betaal en as jy nie kan nie, met almal wat jy geld skuld, in verbinding te tree en te vra dat hulle jou help om ’n plan te maak om jou skuld dalk oor ’n langer tydperk af te betaal. Jy kan oor skuldinvorderaars kla by die Raad vir Skuldinvorderaars. Alle klagtes moet onder eed gedoen word en moet op skrif wees. Jy kan ook skuldinvorderaars wat ongeskik is of jou teister, verkla by die Raad. Die Raad kan ondersoek instel na maatskappye wat skuldinvordering doen en groot boetes hef indien die Raad bevind dat ’n skuldinvorderaar nie by die gedragskode gehou het nie. Indien jy nie gelukkig is met die bedrag wat ingevorder word nie, kan jy vra vir die inligting op skrif en jy kan die bedrag betwis.